EGIBAR ARTOLA (EAJ, 2015-11-26):
Egun on berriro ere.
Aipatu bezala, gure zuzenketa gehitzeko zuzenketa izan da. Logika bat jarraitu behar dugulako Legebiltzar honetan ere, Bateragune...
...zuzenketa izan da. Logika bat jarraitu behar dugulako Legebiltzar honetan ere, Bateragune gaia aipatu edo eztabaidatu dugun bakoitzean bost izen azaldu direlako.
Bere garaian, Parlamentuak, gainera ez behin bakarrik, behin baino gehiagotan aipatu ditu bai Arkaitz Rodríguez edo Sonia Jacinto edo Miren Zabaleta. Horietaz aparte, baita ere Rafa Díez Usabiaga eta Arnaldo Otegi. Hori gehitzea pentsatzen dugu logika baten barruan sartzen dela.
Eta nik azpimarratu nahi nuke, behintzat Rafa Díez Usabiagari dagokionez, bera izan zela LABeko idazkari nagusi urte askotan, eta ezker abertzaleak izan dituen gorabehera guztietan eta beraien aurkako salbuespeneko legedia aplikatuz, hainbat eta hainbat sigla ilegalizatuak izan ziren garaian, Rafa Díezek eutsi zion ezker abertzaleko sindikatuari. Eta ez bakarrik modu legalean; nik pentsatzen dut erreferentzialtasun politiko- soziala lortu zuela.  Eta bueno, iragan hori, hain hurbilekoa den iragan hori, gaur horren testimonio hemen egitea nik uste zuzena dela.
Eta bestalde, Bateragunearen inguruan, ni bat nator esandako gauza askorekin. Eta aipatu da, Arzuaga jaunaren aldetik, bultzada politikoa izan zuela. Jakina, lehenengo momentutik.
Nik uste dut garai hartan, 90. urtean martxan jarri zen Estatu estrategia baten ondorioak, gero ezagutu genituen, bai Alderdi Politikoen Legea, ilegalizazioak eta gainontzekoak, eta nik uste 2006. urteko prozesuak porrot egiten duenean, Alderdi Sozialistak eta zuzen-zuzenean Alfredo Pérez Rubalcabak ematen diola bultzada politikoa eta esaten duela "hau ez da horrela geldituko". Eta garai hartan zeukan lehian, lehia bizian, beste juez bat, eta zen Garzón jauna. Baina berak bultzada politikoa eman eta Garzónek egin zuen egin zuena, orain dio dioena Garzónek. Ez dakigu noiz ezan zuen egia: Orduan edo orain, edo ez orain eta ez orduan.
Kontua da Eguiguren berak herenegun telebistan esaten zuela kartzelan egon behar duena Garzón dela. Eta Eguigurenek berak Bateraguneko atxiloketak izan zirenean, bere burutazioak eta gogoetak ere Rubalcabarekin bat egiten zuten estrategia hartan. Gero denborak nonbait aldarazi dio bere iritzia. Horregatik, Bateragune prozesua azken muturreraino eramango da behintzat, bai auzitegiari dagokionez, baina baita ere kartzela zigorra betetzeari dagokionez. Azken eguna bete orduko aterako dira kalera.
Orduan, batek esaten du pertsona haiek, pertsona hauek, bultzada politiko bat eman nahian bere munduari lortu baldin bazuten  - demostratu den bezala -  ETA gure bizitzetatik desagertzea, non dago delitua? Zergatik historiak zerbait erakutsi baldin badu da hori izan dela egia, egi borobila.
Orduan, pertsona hauek, batzuek jada espetxetik irten dira, baina bi falta dira eta hauek kalean behar dute. Ez zuten kartzelara joan behar, kalean behar zuten politika egiteko. Horregatik, berriro ere guk Bateragune prozesuaren inguruan gure iritzia azaldu dugu, aldeko botoa izan da gehienetan beraien askatasuna eskatzeko, eta kasu honetan nahi genuke bi pertsonak aipatzea: Bata, Arnaldo Otegi bera; eta bestea, Rafa Díez Usabiaga.